ଭୁବନେଶ୍ବର : ସାରା ବିଶ୍ବରେ ଆତଙ୍କ ଖେଳାଇଥିବା ମହାମାରୀ କରୋନା ଭାରତରେ ମଧ୍ୟ ତାର ପ୍ରକୋପ ବିସ୍ତାର କରିଚାଲିଛି। ବର୍ତ୍ତମାନ ସୁଦ୍ଧା ଭାରତରେ କରୋନା ଆକ୍ରାନ୍ତଙ୍କ ସଂଖ୍ୟା ୮୪ ରେ ପହଞ୍ଚିଥିବା ବେଳେ ୨ ଜଣଙ୍କର ମୃତ୍ୟୁ ହୋଇ ସାରିଛି। କରୋନାକୁ ଉଭୟ ରାଜ୍ୟ ଏବଂ କେନ୍ଦ୍ର ସରକାର ବିପର୍ୟ୍ୟୟ ଭାବେ ଘୋଷଣା କରିସାରିଛନ୍ତି। କରୋନା ପାଇଁ ରାଜ୍ୟ ସରକାର ମଧ୍ୟ ସଚେତନତା କାର୍ୟ୍ୟକ୍ରମ ପାଇଁ ବ୍ୟାପକ ପ୍ରସ୍ତୁତି କାର୍ୟ୍ୟକ୍ରମ ଆରମ୍ଭ କରିବାକୁ ପିଷ୍ପତ୍ତି ନେଇଛନ୍ତି। ଏଥିପାଇଁ ରାଜ୍ୟ ସରକାର ଓଡ଼ିଶା ଦକ୍ଷତା ବିକାଶ ପ୍ରାଧିକରଣର ଅଧ୍ୟକ୍ଷ ସୁବ୍ରତ ବାଗଚୀଙ୍କୁ କରୋନା ସଚେତନତା କାର୍ଯ୍ୟକ୍ରମର ମୂଖ୍ୟରୁପେ ନିଯୁକ୍ତ କରିଛନ୍ତି। ସୁବ୍ରତ ବାଗଚୀ ରାଜ୍ୟ ସରକାରଙ୍କ ମୁଖପାତ୍ର ଭାବେ ସାମ୍ବାଦିକ ସମ୍ମିଳନୀ କରି କରୋନା ସଚେତନତା ଓ ପ୍ରତିଷେଧକ ପାଇଁ ସରକାର ନେଇଥିବା ପଦକ୍ଷେପ ସମ୍ପର୍କରେ ଅବଗତ କରାଇବେ। ଏହାସହିତ କରୋନା ପ୍ରତିଷେଧକ ନିମନ୍ତେ ରାଜ୍ୟ ସରକାରଙ୍କ ବିଭିନ୍ନ ବିଭାଗର ଅଧିକାରୀମାନଙ୍କୁ ମାର୍ଗଦର୍ଶନ କରିବା ସହ ସମନ୍ୱୟ ମଧ୍ୟ ରକ୍ଷା କରିବେ ବୋଲି ସୂଚନା ମିଳିଛି।
